'Inɨatsie.
23.
Warami, Waraki mɨpaɨ katiniutahɨawe: «'Atahutame mawarite taiyame keneutiwewi meta 'atahutame tsikerutsixi meta 'atahutame muxatsi 'ukitsi». 
Waraki yakatiniuyurieni Warami kemɨrehɨawekai, yunaitɨ mekanitimawa xeime tsikeru meta xeime muxa 'ukitɨme mawari taiyame xexuimetsie. 
Hikɨ Warami, Waraki mɨpaɨ katiniutahɨawe: «'Ena keneuyuhayewa, 'amawari taiyariyari 'aurie, 'akuxi ne Yawé nepeta'iwawiya kemaineni. Yareutewitɨta nekametinitaxatɨamɨkɨ kemɨneretahɨawe». Hikɨ yemuri metsekametsie kaneutimiekaitɨni. 
Kakaɨyari kanenukunake, Warami mɨpaɨ katiniutahɨawe: —'Atahutame mawari taiyame nekaniutiwewieni xexuimetsie xeime tsikeru xeime muxa 'uki nekaniutimawa. 
Hikɨ Yawé Warami katiniutaxatɨani, mɨpaɨ katinitahɨawe: —Kenakunua Waraki hetsɨa kenemɨtayɨni mɨpaɨ ketinetahɨawi. 
Warami kanakunuani Waraki kaniutaxeiya 'a'uweme yumawari taiyariyari 'aurie muhawitsixi tewa'aitɨwamete wahamatɨa. 
Warami mɨpaɨ katinikuxatakaitɨni: «'Arami paitɨ, tau manatineika hɨri hepatsie, Waraki kaneneyewitɨni, ti'aitame Muhawi kiekame hetsɨa. Mɨpaɨ kanetiniutahɨawe: “Kenamieka, Kakuwu 'axakeneuyuri nehetsiemieme. Kenamieka, 'Ixaheri 'axakeneuyuri”. 
¿Titayari 'axanetiwayurieneni kemɨ'ane Kakaɨyari 'axamɨkawayurie? ¿Keneyɨme 'axanepɨwayurieni Yawé mɨpaɨ mɨkatiwara'eriya? 
'Ai 'amanutitewitsie paitɨ nepuwataxeiya, hɨri 'ametitɨtɨtsie paitɨ nepɨwaxeiya: teɨteri memanayexeiyarie mepɨhɨkɨ, mepɨka'inɨatsie 'ena kwiepa miemete wahamatɨa. 
¿Kemɨ'ane pɨyɨwe Kakuwu nuiwarimama mɨwaruti'inɨata, tumuanari hepaɨ memuyupaɨme, yatɨni tsikere yayupaɨmeme mɨwaruti'inɨata 'Ixaheri nuiwarimama? 'Aixɨa mɨtiuka'iyari hepaɨ ne'anetɨ neke'umɨni. Wahepaɨ netiyurienetɨ neke'ukumawere». 
Hikɨ Waraki, Warami mɨpaɨ katiniutahɨawe: —¿Kepenetsi'uyuri? Nekamani'atɨani 'axapemɨwayurienikɨ memɨnetsi'aye'unie wahetsiemieme, matsi pɨta 'aixɨa petiwayurie. 
Hikɨ Warami mɨpaɨ katinita'eiya: —¿Kamɨtsɨ nekatiyɨwe Yawé kemɨnerahɨawe mɨpaɨ nemutayɨni? 
Hikɨ Waraki mɨpaɨ katinitahɨawe: —Neuxei, hikɨmɨ xaɨtsie pɨta. Manata xeitapari xeikɨa pekaniwarexeiyamɨkɨ, yunaime hawaikɨ, mana hɨrixɨa 'axapekaniwareyurimɨkɨ. 
Hikɨ mekanekɨne Tsupini hɨriyaritsie Pitsikaha mɨtitewatsie. Mana mawari taiyame 'atahutame kaniutiwewieni, xexuimetsie xeime tsikeru xeime muxa 'uki mekaniutimawa. 
Mana Warami Waraki mɨpaɨ katiniutahɨawe: «'Ena keneuyuhayewa 'amawari taiyariyari 'aurie, 'akuxi ne Kakaɨyari hamatɨa nepɨretaxata». 
Yawé Warami 'anukunakeka yuniuki kaniyetuirieni mɨpaɨ katinitahɨawe: «Waraki hetsɨa kenakunua, kenemɨtayɨni mɨpaɨ ketinetahɨawi». 
Warami kaneyani hakewa Waraki mekatei, kanitaxeiya 'a'uwekame yumawari taiyariyari 'aurie meta muhawitsixi 'ukirawetsixi wahamatɨa. Waraki mɨpaɨ katinita'iwawiya: —¿Yawé kehetayɨ? 
Hikɨ Warami katiniutaxata: «Kenanukukexi, Waraki, keneu'ena, Tsipuxi nu'aya, keneneu'eni. 
Kakaɨyari mɨmɨwe pɨkahɨkɨ mɨkati'itawa meta mɨka'ikupata. Katinaye'atɨwani kemɨtayɨni yakatinikamieni. 
Mɨpaɨ kanetinahɨaweni 'aixɨa nemɨwayurienenikɨ, xɨka Kakaɨyari mɨpaɨ tinakeni, ketsɨkuta tawarita netiyurieneni. 
»Kakaɨyari Kakuwu pɨkaxeiya 'axatiyurieneme 'Ixaheri pɨkatiuyukananaima. Yawé wakakaɨyari wahamatɨa puyeika, wahamatɨa ti'aitame puyuxata. 
Kakaɨyari 'Ekipitu kaniwarayewitɨni tuuru kemɨtitɨrɨkaɨye hepaɨ. 
Kakuwu hetsɨa 'ikewari pumawe, meta 'Ixaheri hetsɨa 'awie memɨte'uyemate mepɨkaxuawe. Kakuwu meta 'Ixaheri wahepaɨtsita mɨpaɨ katinitaniukiemɨkɨ: “Xeketeneuxeiya Kakaɨyari 'aixɨa kemɨtiuyuri”. 
'Ikɨ teɨteri, xeimieme mekanixatani maye 'uka hepaɨ, mɨkɨ maye 'uki mɨtikuwaɨne hepaɨ. Pɨkaka'uxipieni tita mɨtikuweiyane 'i'axemeke mɨwakwini waxuriya ha'iemeke». 
Hikɨ Waraki, Warami mɨpaɨ katiniutahɨawe: —Xɨka 'axapekawayurimɨkɨ, kamɨtsɨ tsikere 'aixɨa pepɨkawayurieka. 
Warami mɨpaɨ kaniutayɨni: —¿Ne tamɨ mɨpaɨ nekamerahɨawekai, kename ne Yawé kemɨnetitahɨawekekai yanetiyurienikekai? 
Hikɨ Waraki, Warami mɨpaɨ katiniutahɨawe: —Hikɨmɨ neuxei, xaɨtsie pɨta nepɨmatsi'anuwitɨni. Heiwatɨ mana Kakaɨyari 'inakeni 'axapemɨwayurienikɨ. 
Hikɨ Warami kanewitɨni Pehuxi hɨriyaritsie paitɨ, makumawetsie Ketsimuni mahekɨatsie. 
Mana Warami mɨpaɨ katinitahɨawe: —'Ena keneneutiwewiri 'atahutame mawari taiyame meta keniwarukuha'aritɨa 'atahutame tsikerutsixi meta muxatsi 'ukitsi. 
Waraki yakatiniuyurieni Warami kemɨrehɨawekai, mana kaniwarutimawa 'atahutame tsikerutsixi meta muxatsi 'ukitsi. 
