Kuwi.
15.
Merikɨte 'Eripaxi Temani kiekame Kuwi mɨpaɨ katiniuta'eiya: 
«Mɨtimaiwe 'atsimɨkatimate hepaɨ pɨkatiyu'eiya meta 'ekaniuki pɨkawewie. 
Meta niukikɨ yakɨ xeikɨa 'utaitɨ pɨkayumiene meta niukikɨ tixaɨtɨ mɨkatiyunaki'erietɨkakɨ. 
'Ekɨ matsi 'ahetsie pekanihayewani Kakaɨyari pe'ayemakatɨ, meta waɨkawa peka'eyexeiyatɨ mɨkɨ kemɨtinake. 
'Axamɨti'ane petipitɨakaku 'ateni yakatinihekɨatani, yaxeikɨa pepɨtiuxaxata teyukwamanamete wahepaɨ. 
'Aniukikɨ pekananuyutahɨpani, nekɨma hawaikɨ, 'Ateni yakatinikuxatani 'ahetsiemieme. 
»¿'Ekɨmerikuta tewi pemutinuiwaxɨ petihɨkɨ? ¿'Ekɨmerikuta petiutinuiwaxɨ yemurite kanewekaku? 
¿Petiu'enaxɨ kuta Kakaɨyari waxeɨrietɨ kemɨtiwa'ɨxatsitɨatsie? ¿'Ekɨxeikɨa kamɨtsɨ petiuyemate? 
¿Kepetimate 'ekɨ tame temɨkate'uyemate? ¿Kepereti'ena 'ekɨ tame mɨpaɨ tekate'i'eniekaku? 
Tame tekanimutuxatɨkani meta waɨkawa wiyari tekanexeiyatɨkani, tame matsi waɨkawa tekateniuxeiya keyuri 'apaapa. 
¿'A'iyaritsie pɨkareuyeyeika tsepa Kakaɨyari matsinɨtɨa meta metsikɨhɨawetɨ 'aixɨa 'anemekɨ? 
¿Ketitayari haxɨakɨ xeikɨa perayeika? ¿Ketitayari 'ahɨxitekɨ petiutimerɨka? 
¿Ketitayari Kakaɨyari hɨxie xeikɨa petiha'a meta 'aneni pepɨkapirenutɨa pepitatua xeikɨa? 
»¿Ketita tihɨkɨ tewi 'aixɨa 'aneme muyu'erieka, meta 'uka hetsie yenuiwakatɨtɨ heitserie muyupitɨanikɨ? 
Xɨka Kakaɨyari te'i'uximayatsiriwamete memɨpatsie wahetsie yuri kati'erieka, meta muyuawi tɨma 'itiyakame pɨka'ayeitɨa, 
ketiyɨwe matsi tewi hetsie yuri mɨte'eriekakɨ, mɨxani'eriwa 'axatiyurienetɨ meta yu'iyaritsie heuharimɨkɨkaku 'axamɨti'anekɨ. 
»Keneneu'eni, kenemɨtayɨni, ketita nemɨtiuxei yanepɨtayɨni, 
Mɨkɨ kanihɨkɨtɨni temaiwawemete memihekɨataxɨ, tixaɨtɨ mekate'anukanatɨ yupaapama wahetsie tita memɨtehetima. 
Mɨkɨxeikɨa kwie mepɨyetuiriyarie, xewitɨtɨma teewa kiekame wahixɨata pɨka'uyetɨa. 
Kakaɨyari mɨka'ayexeiya pɨtiuka'eniwani kepaɨmexɨa muyeikani, mɨkatiyukanenimaya tukarieya kaniuti'inɨatsiyarieniri. 
Mariutsika kani'enieka. Kepauka kayuwatɨ muma, tenawayamete hetsɨana mekaniye'axeni. 
Makɨyɨwitsie xɨka 'uyani pɨkahakunuani pɨtiku'eriwa, 'ixiparakɨ mumieriemɨkɨkɨ. 
Hau'erietɨ pukuyeika, wirɨkɨxi puwa'ikwai xeikɨa, pɨtimate hetsiena maye'aximekɨ yɨriya tukariyari. 
'Aixɨa mɨkatiyuriekɨ meta mɨtiuka'eniwakɨ marika piwewirie, yumariutatɨ ti'aitame mitamierieximeni hepaɨ, 
Kakaɨyari mu'unikɨ heu'u'urawitɨ, Naimekɨmɨtɨrɨkaɨye hepaɨtsita mariweme mayuyeitɨakɨ. 
Yɨkɨipi heitserie 'anukuhanatɨ Kakaɨyari mutamikɨ, 'atsutsuime 'a'ɨtɨ yuheima nunuwame mɨtɨrɨkawi. 
»Tsepa yɨhɨxie mayewaiya wiyakɨ, meta mɨranayuhayewa wai manayuhɨayatsie, 
kiɨripa kanetayerɨmɨkɨ, kiita hipatɨ memɨkahayeteita, kii matixɨriximeta. 
Waɨkawa kemɨrexeiyakaikɨ katiniku'eirimɨkɨ, pɨkareutere tita mɨrexeiya kemɨrexeiya kwiepa manukatsie tɨma pɨkatitaxiɨni. 
Makɨyɨwitsie 'uyeikatɨ muyuta'unakɨ pɨkayɨwe, yɨrarimeyari kanitayɨnarimɨkɨ tai xɨriyarikɨ Kakaɨyari 'iiyaya kanitaxɨtsitɨamɨkɨ. 
Mɨkɨ pɨkayukwamanani meta niuki yakɨ mainetsie yuri pɨkati'erieka, mɨpaɨ yɨanetɨ tixaɨtɨ pɨkatiukaxeiya. 
Meripaitɨ yapɨrakapitɨarieni kahaye'awekaku 'akuxi kemɨtiyurienikekaikɨ, meta xawariri pɨkatitsitsiɨraxɨani. 
Kaxie nanari takariyari mɨtsitsiɨrawi mɨrauyewe hepaɨ kaniyɨmɨkɨ, huriwu mɨkatixuturuwe hepaɨ kaniyɨmɨkɨ. 
Kakaɨyari memɨka'ayexeiya wanɨtɨ 'aixɨa mɨti'ane pɨkatiukaxeiya, 'itarikakɨ tumini memɨ'iwaku wakii taikɨ kanitixɨtsitɨariemɨkɨ. 
Tita mɨkatiheitserie yuhetsie mepɨpitɨa meta 'axamɨti'ane mepɨtiniweya, wahetsie kwamanarika kanayeneikani memitiniweyani hepaɨ». 
